
R A P O R T

PËR PROJEKTLIGJIN “PËR RATIFIKIMIN E KONVENTËS C187 TË ORGANIZATËS NDËRKOMBËTARE TË PUNËS (ILO) “PËR KUADRIN PROMOCIONAL TË SIGURISË DHE SHËNDETIT NË PUNË”.


Komisioni për Punën, Çështjet Sociale dhe Shëndetësinë, në cilësinë e komisionit përgjegjës, në mbledhjen e tij të datës 28 janar 2014, shqyrtoi projektligjin “Për ratifikimin e Konventës C187 “Për kuadrin promocional të sigurisë dhe shëndetit në punë”, nismë e Këshillit të Ministrave.
Në mbledhjen e zhvilluar, të ftuar për të prezantuar konventën dhe për t’íu përgjigjur pyetjeve të deputetëve, ishin përfaqësues të Ministrisë së Financave.
Në kuadrin e plotësimit të standarteve të procesit të stabilizim – asociimit, lidhur me sigurimin e kushteve më të mira të punës për punëmarrësit, në përputhje më standartet e vendeve të Komunitetit Europian, është detyrim i shtetit shqiptar ratifikimi i kësaj konvente.
Shqipëria ka ratifikuar konentën nr.155 të ILO-s(1981), “Për sigurinë në punë, shëndetin dhe mjedisin e punës”, dhe protokallin e saj në vitin 2002. Për shkak të problematikave që lidhen me aspekte të kësaj natyre, ka dalë si nevojë ratifikimi i konventës nr.187, “Për sigurinë dhe shëndetin në punë”.
Konventa ka si qëllim përmirësimin e vazhdueshëm të sigurisë dhe shëndetit, për të parandaluar dëmtimet, sëmundjet dhe vdekjet në punë. Kjo do të arrihet me anë të zhvillimit të një politike, programi, sistemi kombëtar, në bashkëpunim me organizatat dhe përfaqësues të punëdhënësve dhe punëtorëve.
Në konventë parashikohet përmirësimi i sistemit të inspektimit nëpërmjet:
-përafrimit të kuadrit ligjor me “acquis communautaire”;
-krijimin e një sistemi modern dhe unik të shërbimit të inspektimit të punës në të gjithë vendin;
-zhvillimit të partneritetit me partnerët social;
-zhvillimit të sistemit të informimit dhe komunikimit;
-zhvillimit të një kulture të parandalimit të rreziqeve në punë.
Efektet financiare të shtimit të kapaciteteve të inspektoriateve të punës, janë parashikuar në programin buxhetor afatmesëm 2012-2016 të Ministrisë të Mirëqenies Sociale dhe Rinisë.
	Institucionet zbatuese të detyrimeve të Konventës, lidhur më sigurinë dhe shëndetin në punë, janë: Ministria e Mirëqenies Sociale dhe Rinisë dhe Inspektoriati Shtetëror  i Punës dhe Sigurimeve Shoqërore. 
Komisioni vendosi, me votat e të gjithë deputetëve të pranishëm, miratimin e këtij projektligji dhe  kalimin e tij për shqyrtim në seancë plenare.  

